b'\n_START_ARTICLE_\nSaku Salin\n_START_SECTION_\nLuonne\n_START_PARAGRAPH_\nSaku Salin on sarjan alkuajoista l\xc3\xa4htien hyvin villi ja temperamenttinen nuorukainen. H\xc3\xa4n ei juurikaan ole kiinnostunut koulunk\xc3\xa4ynnist\xc3\xa4, vaan enemm\xc3\xa4nkin juhlimisesta ja tyt\xc3\xb6ist\xc3\xa4. H\xc3\xa4n my\xc3\xb6s kiusaa pikkusiskoaan Siljaa alituiseen. N\xc3\xa4ist\xc3\xa4 syist\xc3\xa4 v\xc3\xa4lit varsinkin is\xc3\xa4\xc3\xa4ns\xc3\xa4 Jukkaan k\xc3\xa4rsiv\xc3\xa4t moneen otteeseen. Saku suuttuu hyvin herk\xc3\xa4sti l\xc3\xa4heisilleen, toisinaan jopa ilman syyt\xc3\xa4. H\xc3\xa4n ei kuitenkaan ole pitk\xc3\xa4vihainen, ja leppyy nopeasti. Saku v\xc3\xa4litt\xc3\xa4\xc3\xa4 kaikesta huolimatta perheest\xc3\xa4\xc3\xa4n sek\xc3\xa4 yst\xc3\xa4vist\xc3\xa4\xc3\xa4n enemm\xc3\xa4n kuin kenest\xc3\xa4k\xc3\xa4\xc3\xa4n muusta._NEWLINE_Saku k\xc3\xa4rsii auto-onnettomuudessa syntyneest\xc3\xa4 p\xc3\xa4\xc3\xa4vammasta johtuen liev\xc3\xa4st\xc3\xa4 epilepsiasta sek\xc3\xa4 lukih\xc3\xa4iri\xc3\xb6st\xc3\xa4.\n_START_SECTION_\nPerhe ja muut ihmissuhteet\n_START_PARAGRAPH_\nSaku on Salinien perheen keskimm\xc3\xa4inen lapsi. H\xc3\xa4nell\xc3\xa4 on isoveli Aleksi ja pikkusisko Silja. Sakun \xc3\xa4iti on alkoholismista k\xc3\xa4rsinyt Maarit, josta is\xc3\xa4 Jukka erosi Sakun ja Siljan ollessa pieni\xc3\xa4. Aleksi, joka muistaa milt\xc3\xa4 tuntui el\xc3\xa4\xc3\xa4 alkoholisti\xc3\xa4idin kanssa, kohteli Pihlajakadulle palannutta Maaritia ensi alkuun paljon sisaruksiaan kylmemmin. Jukka avioitui sarjan toisella tuotantokaudella itse\xc3\xa4\xc3\xa4n noin kymmenen vuotta nuoremman Hannan kanssa. _NEWLINE_My\xc3\xb6hemmin Hannan ja Aleksin v\xc3\xa4lille kehittyi salasuhde, josta syntyi tyt\xc3\xa4r nimelt\xc3\xa4 Sofia Salin, jolle Saku on set\xc3\xa4. Saku on lis\xc3\xa4ksi viel\xc3\xa4 siskonsa Siljan kahden lapsen eno. Lapset asuvat Siljan ja t\xc3\xa4m\xc3\xa4n amerikkalaisen miehen Matthew\xe2\x80\x99n kanssa Yhdysvalloissa._NEWLINE_Sakun parhaita yst\xc3\xa4vi\xc3\xa4 Pihlajakadulla olivat naapurissa asuvan Ismo Laitelan lapset, Kalle ja Miia sek\xc3\xa4 pikkusisko Silja. Jo lapsina yst\xc3\xa4vystynyt nelikko oleskeli kesken\xc3\xa4\xc3\xa4n paljon ja yst\xc3\xa4vyys nuorten v\xc3\xa4lill\xc3\xa4 oli erottamaton. Kun Kalle paljasti Sakulle homoutensa, yst\xc3\xa4vyys poikien v\xc3\xa4lill\xc3\xa4 kylmeni ja Saku alkoi v\xc3\xa4ltell\xc3\xa4 Kallea. Sulateltuaan uutista tarpeeksi Saku suostui sovintoon ja pojat yst\xc3\xa4vystyiv\xc3\xa4t uudelleen. Saku on joutunut moneen kertaan puolustamaan Kallea muun muassa t\xc3\xa4m\xc3\xa4n is\xc3\xa4\xc3\xa4 Ismoa sek\xc3\xa4 sisaren poikayst\xc3\xa4v\xc3\xa4\xc3\xa4 Mikaa vastaan. My\xc3\xb6hemmin Sakun yst\xc3\xa4vystyi my\xc3\xb6s Mika Pajun kanssa, mutta yst\xc3\xa4vyys katkesi lopullisesti, kun Saku osaltaan aiheutti Mikan kuoleman.\n_START_SECTION_\nAsunto ja ty\xc3\xb6el\xc3\xa4m\xc3\xa4\n_START_PARAGRAPH_\nSaku asui pienest\xc3\xa4 asti perheens\xc3\xa4 kanssa Pihlajakatu 23:n asunnossa B9, jossa h\xc3\xa4n asui aina siihen asti, kunnes muutti Norjaan. H\xc3\xa4n tosin asui hetkellisesti Nooalaiset-lahkon kartanossa sek\xc3\xa4 my\xc3\xb6s \xc3\xa4itins\xc3\xa4, Maaritin, luona. Lopulta h\xc3\xa4n muutti Norjaan kes\xc3\xa4ll\xc3\xa4 2001, \xe2\x80\x9dtodellisuudessa\xe2\x80\x9d helmikuussa 2002. _NEWLINE_Saku ty\xc3\xb6skenteli aikoinaan tarjoilijana Barbaarissa ja my\xc3\xb6hemmin useita kertoja tuuraajana Ismon Valinnassa. Sen enemp\xc3\xa4\xc3\xa4 h\xc3\xa4n ei ehtinyt t\xc3\xb6it\xc3\xa4 tekem\xc3\xa4\xc3\xa4n sarjassa olemisensa aikana, sill\xc3\xa4 suoritti lukionsa loppuun vain hieman ennen poistumistaan. H\xc3\xa4n muutti Norjaan ty\xc3\xb6skentelem\xc3\xa4\xc3\xa4n kalastusalukselle, mutta muutti sittemmin asumaan Osloon. Vuonna 2014 Pihlajakadulla vieraillut Aleksi kertoi Sakun olevan viel\xc3\xa4 kalastusaluksella t\xc3\xb6iss\xc3\xa4.\n_START_SECTION_\nMuuta\n_START_PARAGRAPH_\nSakun suurin rakkaus sarjassa oli Miia Laitela, joka menehtyi sy\xc3\xb6p\xc3\xa4\xc3\xa4n. Miia ja Saku on useampaan otteeseen \xc3\xa4\xc3\xa4nestetty sarjan parhaaksi pariksi ja Miian kuolemaa sarjan kautta aikojen dramaattisimmaksi k\xc3\xa4\xc3\xa4nteeksi.\n_START_SECTION_\nIhastus Miiaan, ongelmia poliisin kanssa ja hiihto-onnettomuus\n_START_PARAGRAPH_\nSakun tarina on vaiheikas alusta l\xc3\xa4htien. Jo ensimm\xc3\xa4isen tuotantokauden aikana h\xc3\xa4nelle ehti sattua paljon kaikenlaista verrattuna muihin sarjan hahmoihin. Sarjan alkaessa, kev\xc3\xa4\xc3\xa4ll\xc3\xa4 1999, Saku oli Pihlajakadun naapuruston kesken tunnettu er\xc3\xa4\xc3\xa4nlaisena ongelmanuorena, sill\xc3\xa4 h\xc3\xa4n joutui tekemisiin poliisin kanssa muun muassa ollessaan ep\xc3\xa4iltyn\xc3\xa4 edesmenneen Tyyne Puustisen tavaroiden varastamisesta ja sittemmin t\xc3\xa4m\xc3\xa4n murhasta. Saku oli Antanut Miia Laitelalle Tyynelt\xc3\xa4 varastetun rintakorun,jonka takia poliisit hakivat h\xc3\xa4net ja Miian kuulusteltavaksi kesken Tyyne Puustisen hautajaisten  Sakun suuri rakkaus oli Miia, joka tunnusti rakkautensa Sakulle jo varhain. He suutelivat ensimm\xc3\xa4isen kerran Pihlajakatun 23:n kellarissa. Kun Saku, Miia, Kalle ja Silja k\xc3\xa4viv\xc3\xa4t uimahallissa, p\xc3\xa4\xc3\xa4tyiv\xc3\xa4t Miia ja Saku suutelemaan, mutta pian Saku kertoi Miialle, ettei heid\xc3\xa4n kannata en\xc3\xa4\xc3\xa4 tavata Sakun sotkuisesta el\xc3\xa4m\xc3\xa4ntilanteesta johtuen. Kun Sakulla oli oikeudenk\xc3\xa4ynti, h\xc3\xa4n l\xc3\xa4hti vain muutama tunti ennen sit\xc3\xa4 Nuuksioon hiiht\xc3\xa4m\xc3\xa4\xc3\xa4n Kalle Laitelan kanssa rentoutuakseen mielt\xc3\xa4\xc3\xa4n painavista ajatuksista. Saku kuitenkin putosi korkealta kalliolta eksytty\xc3\xa4\xc3\xa4n ladulta eik\xc3\xa4 n\xc3\xa4in ollen saapunut oikeustalolle m\xc3\xa4\xc3\xa4r\xc3\xa4ttyyn aikaan. H\xc3\xa4nt\xc3\xa4 etsittiin pitk\xc3\xa4\xc3\xa4n ja h\xc3\xa4net l\xc3\xb6ydettiin vasta my\xc3\xb6h\xc3\xa4\xc3\xa4n y\xc3\xb6ll\xc3\xa4 tajuttomana lumen seasta. Oli uhkana, ettei Saku onnettomuuden seurauksena mahdollisesti en\xc3\xa4\xc3\xa4 koskaan k\xc3\xa4velisi, mutta h\xc3\xa4n parani onnettomuudesta moitteettomasti. My\xc3\xb6hemmin h\xc3\xa4net tuomittiin kahden kuukauden ehdolliseen vankeuteen.\n_START_SECTION_\nUudet kaveripiirit ja Mikan kuolema\n_START_PARAGRAPH_\nSaku p\xc3\xa4\xc3\xa4tti unohtaa Miian ja lopulta my\xc3\xb6s parhaan yst\xc3\xa4v\xc3\xa4ns\xc3\xa4, Kallen, l\xc3\xb6ydetty\xc3\xa4\xc3\xa4n uusia yst\xc3\xa4vi\xc3\xa4 ja tytt\xc3\xb6j\xc3\xa4 ymp\xc3\xa4rilleen. H\xc3\xa4n kaveerasi jonkin aikaa diabeteksest\xc3\xa4 k\xc3\xa4rsiv\xc3\xa4n Mika Pajun kanssa. Mikan aikeena oli p\xc3\xa4\xc3\xa4st\xc3\xa4 l\xc3\xa4helle Miiaa, jolle Saku oli tahallaan ilke\xc3\xa4 olleessaan tietoinen, ett\xc3\xa4 Miia edelleen v\xc3\xa4litti Sakusta. Miia alkoi jo luopua toivosta Sakun suhteen ja alkoi seurustella Mikan kanssa. Se oli Sakulle isku vasten kasvoja, vaikka h\xc3\xa4n itse oli kiusannut Miiaa esittelem\xc3\xa4ll\xc3\xa4 uusia tytt\xc3\xb6yst\xc3\xa4vi\xc3\xa4\xc3\xa4n, kuten Ninaa ja Veeraa, jotka h\xc3\xa4n oli tavannut Mikan kautta. H\xc3\xa4n seurusteli tytt\xc3\xb6jen kanssa samaan aikaan, mutta seurustelu oli kuitenkin vain leikki\xc3\xa4 alusta alkaen eik\xc3\xa4 Saku oikeasti v\xc3\xa4litt\xc3\xa4nyt kummastakaan tyt\xc3\xb6st\xc3\xa4 sen suuremmin. Saku yritti tuhota Miian ja Mikan suhteen keinolla mill\xc3\xa4 hyv\xc3\xa4ns\xc3\xa4, j\xc3\xa4tti Ninan ja Veeran ja samalla katkaisi yst\xc3\xa4vyytens\xc3\xa4 Mikaan, mutta ei saanut Miiaa itselleen. Miia ja Mika p\xc3\xa4\xc3\xa4tyiv\xc3\xa4t harrastamaan seksi\xc3\xa4, jonka seurauksena Miia alkoi odottaa Mikalle lasta, Mika tosin luuli yhdess\xc3\xa4 vaiheessa lapsen olevan Sakun. Saku ei halunnut olla osa Miian ja Mikan parisuhdedraamaa saatuaan tiet\xc3\xa4\xc3\xa4 Miian raskaudesta, joten h\xc3\xa4n nappasi kainaloonsa Kukka-Maaria Kujalan, joka oli kuitenkin enemm\xc3\xa4n kiinnostunut Sakun j\xc3\xa4\xc3\xa4kiekkoasusta kuin Sakusta itsest\xc3\xa4\xc3\xa4n. Kukka-Maaria k\xc3\xa4rsi Sakun tapaan lukih\xc3\xa4iri\xc3\xb6st\xc3\xa4. Saku j\xc3\xa4tti Kukka-Maariaan tajuttuaan todelliset tunteensa Miiaa kohtaan._NEWLINE_Maaliskuussa 2000 sarjassa juhlittiin Wanhojen juhlia, jotka kuitenkin p\xc3\xa4\xc3\xa4ttyiv\xc3\xa4t surullisesti, kun Mika sai juhlissa insuliinikohtauksen n\xc3\xa4hty\xc3\xa4\xc3\xa4n Sakun ja Miian suutelevan totuusleikin seurauksena. Saku, jolla oli alkoholia ja marihuanaa veress\xc3\xa4\xc3\xa4n, l\xc3\xa4hti ajamaan Mikaa sairaalaan Miian pyynn\xc3\xb6st\xc3\xa4, mutta menetti auton hallinnan ja sy\xc3\xb6ksyi autolla p\xc3\xa4in puuta. Mika kuoli onnettomuudessa ja Saku sai pysyv\xc3\xa4sti epilepsian. Palattuaan sairaalasta Saku sai kuulla Kallelta t\xc3\xa4m\xc3\xa4n olevan homoseksuaali, mik\xc3\xa4 viilensi yst\xc3\xa4vysten v\xc3\xa4lit pitk\xc3\xa4ksi aikaa. Mikan is\xc3\xa4, Tapani Paju j\xc3\xa4rjesti jutun n\xc3\xa4ytt\xc3\xa4m\xc3\xa4\xc3\xa4n silt\xc3\xa4 kuin Mika itse olisi ajanut, mink\xc3\xa4 vuoksi Saku selvisi joutumatta vastuuseen. Syy, miksi Tapani niin teki, oli se, ett\xc3\xa4 h\xc3\xa4n saisi Miian kautta lapsenlapsen ja oli Miian toive, ettei Saku joutuisi vastuuseen. My\xc3\xb6hemmin Miia teki vastoin Tapanin tahtoa abortin lapsensa is\xc3\xa4n kuoleman vuoksi eik\xc3\xa4 h\xc3\xa4n my\xc3\xb6sk\xc3\xa4\xc3\xa4n kokenut olevansa valmis \xc3\xa4idiksi. Saku olisi halunnut suhteen Miian kanssa, mutta t\xc3\xa4m\xc3\xa4 ei ollut valmis seurustelemaan. Tapani n\xc3\xa4ki kuitenkin Miian halaavan Sakua ja uhkaili Sakua my\xc3\xb6hemmin aseella. _NEWLINE_Kaiken t\xc3\xa4m\xc3\xa4n keskell\xc3\xa4 Sakun pikkusisko Silja ehti lavastaa Sakusta syyllisen omiin huumekauppoihinsa. Saku oli j\xc3\xa4lleen vaarassa joutua tekemisiin poliisin kanssa, mutta lopulta Silja itse otti vastuun tekosistaan.\n_START_SECTION_\nNooalaiset-lahko, Miian katoaminen ja ihmissuhdedraamaa\n_START_PARAGRAPH_\nSaku el\xc3\xa4tteli toivoa uudesta suhteesta Miian kanssa, mutta t\xc3\xa4m\xc3\xa4 kuitenkin sekosi er\xc3\xa4\xc3\xa4seen uskonlahkoon oltuaan j\xc3\xa4rkyttynyt ja surullinen Mikan kuolemasta. My\xc3\xb6s Saku oli hetken aikaa mukana lahkon toiminnassa, mutta lahkossa vietettiin Miian ja Sakun h\xc3\xa4it\xc3\xa4, h\xc3\xa4n p\xc3\xa4\xc3\xa4tti l\xc3\xa4hte\xc3\xa4 pois lahkosta, sill\xc3\xa4 ei ollut valmis menem\xc3\xa4\xc3\xa4n naimisiin. Lahkon johtaja, Toivo Karhu, sai aivopesty\xc3\xa4 Miian ja t\xc3\xa4m\xc3\xa4 l\xc3\xa4hti Toivon kanssa troolarilla pois Suomesta ja suorittaa lahkon rituaali, jossa Miian uskottiin kuolleen. Samaan aikaan kun Miian perhe ja Salinit surivat \xe2\x80\x9dkuollutta\xe2\x80\x9d l\xc3\xa4heist\xc3\xa4\xc3\xa4n yritt\xc3\xa4en saada my\xc3\xb6s Sakun uskomaan, ettei Miia ole en\xc3\xa4\xc3\xa4 elossa, lepuutti Miia hermojaan ulkomailla. Palattuaan Suomeen p\xc3\xa4\xc3\xa4tti Miia paljastaa my\xc3\xb6s muille lahkon j\xc3\xa4senille, millainen Toivo oikeasti on. Saku taas olisi halunnut aloittaa seurustelemaan Miian kanssa ja osallistui t\xc3\xa4m\xc3\xa4n mieleksi juoneen, jolla saada Toivo nalkkiin. Toivo poltti itsens\xc3\xa4 el\xc3\xa4v\xc3\xa4lt\xc3\xa4 suoraan Miian, Sakun ja lahkolaisten silmien edess\xc3\xa4 uskoen, ettei tuli voita h\xc3\xa4nt\xc3\xa4. Miia joutui j\xc3\xa4lleen j\xc3\xa4rkyttym\xc3\xa4\xc3\xa4n, joten h\xc3\xa4n halusi l\xc3\xa4hte\xc3\xa4 Lontooseen unohtakseen kaikki ik\xc3\xa4v\xc3\xa4t tapahtumat. Sakun oli aluksi tarkoitus l\xc3\xa4hte\xc3\xa4 mukaan, mutta Miia j\xc3\xa4tti Sakun Pihlajakadulle ja l\xc3\xa4hti Lontooseen sittenkin isoveljens\xc3\xa4 kanssa._NEWLINE_Sill\xc3\xa4 aikaa, kun Miia eleli tyytyv\xc3\xa4isen\xc3\xa4 Lontoossa, p\xc3\xa4\xc3\xa4tti Saku alkaa opiskella toden teolla, jotta h\xc3\xa4nest\xc3\xa4kin tulisi jonain p\xc3\xa4iv\xc3\xa4n\xc3\xa4 ylioppilas. Motivaationa opiskeluintoon oli mahdollinen matka Miian luo Lontooseen, mik\xc3\xa4li opiskelut sujuisivat. Koulussa Saku tutustui Virpi Hurmeeseen, joka oli kiinnostunut Sakusta. He p\xc3\xa4\xc3\xa4tyiv\xc3\xa4t kerran s\xc3\xa4nkyyn ja Virpi oletti heid\xc3\xa4n seurustelevan, vaikkei Saku ollutkaan vakavissaan h\xc3\xa4nen kanssaan. Virpi Hurme oli pidemm\xc3\xa4n aikaa ollut ihastunut Sakuun. Ihastuminen oli yksipuolista, eik\xc3\xa4 Saku huomannut Virpi\xc3\xa4. H\xc3\xa4n ep\xc3\xa4ili Sakun olevan rakastunut Salinien vaihto-oppilaaseen Chiqi Lihin ja rupesi uhkailemaan t\xc3\xa4t\xc3\xa4. Kun Saku p\xc3\xa4\xc3\xa4si selville siit\xc3\xa4, Virpi pyysi anteeksi Chiqilt\xc3\xa4. Todellisuudessa Saku oli ollut ihastunut Chiqiin silloin, kun t\xc3\xa4m\xc3\xa4 saapui Salineille, mutta he p\xc3\xa4\xc3\xa4ttiv\xc3\xa4t Chiqin tahdosta olla ainoastaan yst\xc3\xa4vi\xc3\xa4. Miian palattua Lontoosta, h\xc3\xa4n n\xc3\xa4ki Sakun halaamassa Virpi\xc3\xa4 rapussa. Saku sai selitetty\xc3\xa4 tilanteen Miialle, joka halusi aloittaa Sakun kanssa alusta, mutta sai harmikseen selville Chiqilt\xc3\xa4, ett\xc3\xa4 Saku oli mennyt Virpin kanssa s\xc3\xa4nkyyn, vaikka Saku oli nimenomaan v\xc3\xa4itt\xc3\xa4nyt, ettei mit\xc3\xa4\xc3\xa4n sellaista ollut tapahtunut. Lis\xc3\xa4ksi Miiaa Lontoossa ahdistellut Rami sekoitti kuvioita eik\xc3\xa4 Sakun ja Miian onnelle l\xc3\xb6ytynyt tilaa.\n_START_SECTION_\nSuhde Miian kanssa, Miian kuolema ja poistuminen sarjasta\n_START_PARAGRAPH_\nSaku oli kyll\xc3\xa4stynyt h\xc3\xa4nen ja Miian on/off-suhteeseen, jossa onnea kesti parhaimmillaan muutaman p\xc3\xa4iv\xc3\xa4n. H\xc3\xa4n halusi toden teolla menn\xc3\xa4 eteenp\xc3\xa4in ja Miian yrityksist\xc3\xa4 huolimatta ei ottanut kuuleviin korviinsa t\xc3\xa4m\xc3\xa4n ehdotuksia vakavasta suhteesta. Niinp\xc3\xa4 Saku p\xc3\xa4\xc3\xa4tyi harrastamaan seksi\xc3\xa4 Tupu-nimell\xc3\xa4 kutsutun tyt\xc3\xb6n kanssa, jolla oli klamydia. Miia sai kuulla siit\xc3\xa4 ohimennen Tupun kavereilta ja yritti varoittaa Sakua, mutta Saku ei uskonut Miiaa. Tupu oli Sakulle kuitenkin vain yhden illan juttu ja sen j\xc3\xa4lkeen h\xc3\xa4n alkoi j\xc3\xa4lleen pohtia, olisiko h\xc3\xa4nell\xc3\xa4 sittenkin mahdollisuus viel\xc3\xa4 yritt\xc3\xa4\xc3\xa4 Miian kanssa. Miia ja Saku p\xc3\xa4\xc3\xa4tyiv\xc3\xa4t lopulta kuitenkin yhteen puhuttuaan kaikki menneet asiat halki. Tosin Sakun saama tartunta Tupulta vaikeutti  suhteen alkua.  Lis\xc3\xa4ksi pian yhteenpaluun j\xc3\xa4lkeen Sakun oli l\xc3\xa4hdett\xc3\xa4v\xc3\xa4 armeijaan. Miialle todettiin Sakun poissaollessa pahanlaatuinen aivokasvain eli sy\xc3\xb6p\xc3\xa4, josta olivat johtuneet h\xc3\xa4nen huimaus- ja muistinmenetyskohtauksensa pitkin kev\xc3\xa4tt\xc3\xa4 2001. Saku palasi armeijansa p\xc3\xa4\xc3\xa4tytty\xc3\xa4 viett\xc3\xa4m\xc3\xa4\xc3\xa4n aikaa yhdess\xc3\xa4 Miian, Ismon, Aamu ja Teemu Korhosen, Kallen ja t\xc3\xa4m\xc3\xa4n poikayst\xc3\xa4v\xc3\xa4n Kuisman kanssa Lappiin ja kertoi Miialle millaisia toiveita h\xc3\xa4nell\xc3\xa4 oli tulevaisuuden varalle. N\xc3\xa4ihin aikoihin Sakulle selvisi my\xc3\xb6s, ett\xc3\xa4 h\xc3\xa4nen pikkusiskokseen luulemansa Sofia onkin Aleksin tyt\xc3\xa4r. Kuultuaan Hannan ja Aleksin salasuhteesta Saku raivostui. H\xc3\xa4n ei voinut k\xc3\xa4sitt\xc3\xa4\xc3\xa4, kuinka he saattoivat sill\xc3\xa4 tavalla pett\xc3\xa4\xc3\xa4 Jukkaa. T\xc3\xa4m\xc3\xa4 viilensi veljesten v\xc3\xa4lit, mutta Sakun sen aikainen tytt\xc3\xb6yst\xc3\xa4v\xc3\xa4 Miia Laitela sai veljekset taas l\xc3\xa4henem\xc3\xa4\xc3\xa4n ja lopulta Aleksi sai Sakun n\xc3\xa4kem\xc3\xa4\xc3\xa4n kantansa. Saku alkoi tuntea my\xc3\xb6t\xc3\xa4tuntoa Aleksia ja Hannaa kohtaan, eik\xc3\xa4 aikonut olla esteen\xc3\xa4 parin tulevaisuudelle._NEWLINE_Kaikkien tapahtumien keskell\xc3\xa4 Miia piilotteli salaisuutta kasvaimestaan Sakulta pitk\xc3\xa4\xc3\xa4n, kunnes uskalsi kertoa asiasta marraskuussa 2001 esitetyss\xc3\xa4 jaksossa Sakun ep\xc3\xa4ilty\xc3\xa4 Miian olevan raskaana Teemulle. Aluksi kasvain pieneni s\xc3\xa4dehoidoilla, mutta pienenemisen lakattua Miia p\xc3\xa4\xc3\xa4tti lopettaa hoidot, mit\xc3\xa4 Sakun oli hyvin hankala hyv\xc3\xa4ksy\xc3\xa4. Miia kuoli hautakiven mukaan 23. toukokuuta 2001, mutta televisiossa jakso esitettiin 17. tammikuuta 2002 jaksossa nimelt\xc3\xa4 Tunteellinen totuusleikki. Murtunut Saku aikoi jo omistaa el\xc3\xa4m\xc3\xa4ns\xc3\xa4 v\xc3\xa4h\xc3\xa4osaisten auttamiseen ja muuttaa Intiaan avustusty\xc3\xb6h\xc3\xb6n, mutta p\xc3\xa4\xc3\xa4tyikin lopulta l\xc3\xa4htem\xc3\xa4\xc3\xa4n Norjaan kalastusalukselle. Maaritin palattua Pihlajakadulle kev\xc3\xa4\xc3\xa4ll\xc3\xa4 2007 h\xc3\xa4n kertoi Sakun muuttaneen Osloon rakkauden per\xc3\xa4ss\xc3\xa4.'